Börn | Meðganga og fæðing | mbl | 14.1.2020 | 20:00 Biden þarf að gangast við lausaleikskróga Hunter Biden , til vinstri , ásamt föður sínum Joe Biden og bróður Beau Biden . AFP Dómari í Arkansas hefur komist að þeirri niðurstöðu að Hunter Biden , sonur stjórnmálamannsins Joe Biden , hafi eignast barn í leyni árið 2018 . Barnið átti hann með konu í Arkansas . Átta mánuðir eru síðan málið kom fyrst upp en þá óskaði móðir barnsins , Lunden Roberts , eftir að Hunter greiddi meðlag . Hunter neitaði því hins vegar og samkvæmt gögnum málsins segir hann að þau hafi ekki einu sinni stundað kynlíf . Eftir DNA-próf hefur komið í ljós að Hunter er faðir barnsins . Dómari veitti Roberts fullt forræði yfir barninu en Hunter er velkomið að heimsækja barnið með samþykki móðurinnar . Hunter hefur ekki viljað tjá sig um málið við fjölmiðla í Bandaríkjunum en hann hefur nú þegar valdið töluverðum usla í kringum forsetaframboð föður síns , en Joe Biden sækist eftir að verða forsetaframbjóðandi Demókrataflokksins í kosningunum í nóvember komandi . Viðskipti Hunters í Úkraínu og Kína hafa verið harðlega gagnrýnd þótt engin sönnunargögn séu í málinu sem sýna fram á misgjörðir af hálfu hans . Meðlagsmál Hunters verður tekið aftur fyrir hjá dómara síðar í mánuðinum þar sem rætt verður um hversu há meðlagsgreiðslan verður . Dómari hefur óskað eftir gögnum um fjármál bæði Hunters og Roberts fyrir síðastliðin fimm ár . Hunter og lögfræðingar hans hafa hins vegar sagt að öll þau gögn sem dómarinn fer fram á séu ónauðsynleg til þess að ákvarða hversu há meðlagsgreiðslan á að vera . Að sögn People hefur Hunter viljað kveða málið í kútinn til þess að forðast að upplýsingar um fjármál hans verði gerðar opinberar . Hann hefur einnig óskað eftir því að fundurinn hjá dómara verði lokaður .